Zuma se rol in Gupta-hofsaakPres. Zuma tydens Vryheidsdagvieringe op 27 April 2016 in Giyani. Foto: Elmond Jiyane Die presidensie het gesê Pravin Gordhan, minister van finansies, is die hoofapplikant in die saak. “Die presidensie is aangehaal as ŉ belanghebbende party op die basis dat die president direk geraak sal word deur die verklarende bevel wat Standard Bank versoek.” Standard Bank het vroeër die hof gevra om sy bevel uit te brei sodat Zuma en enige ander minister ook nie in die Oakbay-banksage kan inmeng nie. Volgens die presidensie kan dit beteken die hof kan ŉ bevel uitreik waarvolgens die presidensie of kabinet sekere dinge moet doen of nie moet doen nie en dan was hulle nie partye in die verrigtinge nie. Die presidensie het ŉ beëdigde verklaring by die hof ingedien om die korrespondensie tussen die staatsprokureur en Standard Bank se regsverteenwoordigers op rekord te plaas. Die korrespondensie verwys na die presidensie se kapsie teen die uitgebreide bevel. Standard Bank het dit egter duidelik gemaak dat hy gaan voort met die aansoek. Die hof het beslis die presidensie is nie ŉ party in die saak nie, maar kan wel die hofgebeure noukeurig dophou. Die hof het Dinsdag Oakbay se aansoek, dat die Finansiële Intelligensiesentrum (FIS) se sertifikaat oor 72 verslae oor verdagte transaksies oor die Gupta-maatskappye in Gordhan se hofstukke geskrap word, toegestaan. ŉ Versoek deur die Gupta-beheerde Sahara Computers, dat Gordhan persoonlik die regskoste moet betaal in die voortslepende hofsaak, is van die hand gewys. Die hof het ook bevind die staatsprokureur het die nodige gesag om namens Gordhan in die hofgeding op te tree . Gordhan het die hofgeding ingestel om ŉ bevel te bekom wat verklaar dat hy nie hoef in te meng in vier handelsbanke se besluite in Maart verlede jaar om die Gupta-familie se maatskappye se bankrekeninge te sluit nie. Die saak gaan vandag voort.